b"\n_START_ARTICLE_\nLydia D\xc3\xa9lectorskaya\n_START_SECTION_\nVida i obra\n_START_PARAGRAPH_\nL\xc3\xaddia D\xc3\xa9lektorskaia, filla \xc3\xbanica d\xe2\x80\x99un reputat pediatre de la ciutat de Tomsk i \xc3\xb2rfena als dotze anys, quan tots dos pares moren en successives epid\xc3\xa8mies de tifus i c\xc3\xb2lera. Educada per una tia seva, fuig amb ella a Manx\xc3\xbaria, Xina, on un ric pretendent li proposa matrimoni. Marxen a Par\xc3\xads, per\xc3\xb2 l\xe2\x80\x99arribada coincideix amb la crisi econ\xc3\xb2mica, que les deixa en la ru\xc3\xafna.\xc2\xa0L\xc3\xaddia volia ser metgessa, havia estat acceptada en la facultat de medicina de la Sorbona, per\xc3\xb2 les elevades taxes de matr\xc3\xadcula exigides als estudiants estrangers queden fora del seu abast. L\xc3\xaddia es veu obligada a treballar d\xe2\x80\x99acompanyant de ball i d\xe2\x80\x99infermera, \xe2\x80\x9cJ\xe2\x80\x99appartenais \xc3\xa0 la cat\xc3\xa9gorie des \xc3\xa9migr\xc3\xa9s qui, d\xe2\x80\x99apr\xc3\xa8s les lois fran\xc3\xa7aises, n\xe2\x80\x99avaient pas droit au travail r\xc3\xa9mun\xc3\xa9r\xc3\xa9.\xe2\x80\x9d_NEWLINE_El 1932, L\xc3\xaddia entra com aide d\xe2\x80\x99atelier a casa de Matisse per a una substituci\xc3\xb3 d'alguns dies, que es converteixen en sis mesos. Sap poc del m\xc3\xb3n de l'art; nom\xc3\xa9s t\xc3\xa9 22 anys i cap coneixement del prestigi que podia tenir el pintor. A l'any seg\xc3\xbcent la criden de nou per treballar, per\xc3\xb2 aquesta vegada per acompanyar la dona de Matisse, delicada de salut, pr\xc3\xa0cticament immobilitzada al llit.\xc2\xa0L'octubre de 1933 Matisse realitza el primer retrat a carb\xc3\xb3 a L\xc3\xaddia. Matisse la va atrapar en un moment de descans, amb el cap sobre els bra\xc3\xa7os, creuats i recolzats en el respatller del seient, amb una mirada llunyana i pensativa. \xe2\x80\x93\xe2\x80\x9cNe bougez pas!\xe2\x80\x9d. Aquest estudi va donar pas a nombroses variacions, entre ells el conegut oli Les yeux bleus._NEWLINE_A poc a poc recauen en L\xc3\xaddia tasques pr\xc3\xb2pies de galerista, editora i ajudant de pintor. L\xc3\xaddia \xc3\xa9s l\xe2\x80\x99\xc3\xbanic observador present cada dia durant anys en l'estudi de Matisse, i participa tamb\xc3\xa9 en la realitzaci\xc3\xb3 material de nombroses obres. Se la pot veure en fotografies fetes pel mateix pintor, que no va amagar mai la participaci\xc3\xb3 de L\xc3\xaddia en obres com La Verdure, Grand Nu couch\xc3\xa9, Tahit\xc3\xad, Nature morte au coquillage, etc. La capacitat de compenetraci\xc3\xb3 amb l\xe2\x80\x99exigent pintor li prov\xc3\xa9 probablement de la seva formaci\xc3\xb3 cient\xc3\xadfica familiar. Recupera en aquesta conviv\xc3\xa8ncia les habilitats de precisi\xc3\xb3 i de determinaci\xc3\xb3 que havia viscut a casa seva. Matisse la qualifica d'\xe2\x80\x9cun metge, completament absort en si mateixa i les seves preocupacions\xe2\x80\x9d. La descripci\xc3\xb3 de Lydia sobre una sessi\xc3\xb3 de treball a l\xe2\x80\x99estudi, durant la realitzaci\xc3\xb3 d\xe2\x80\x99uns dibuixos, podria correspondre a les d\xe2\x80\x99un cirurgi\xc3\xa0 en plena intervenci\xc3\xb3:_NEWLINE_\xe2\x80\x9cEs generava una incre\xc3\xafble tensi\xc3\xb3, just abans de comen\xc3\xa7ar els seus petits esbossos a ploma. Jo li deia: \xe2\x80\x93\xe2\x80\x98Au, no es preocupi\xe2\x80\x99. La seva violenta resposta: \xe2\x80\x93\xe2\x80\x98No estic preocupat, s\xc3\xb3n els nervis\xe2\x80\x99. L'atmosfera era la pr\xc3\xb2pia d'un quir\xc3\xb2fan. Jo subjectava un objecte darrere l'altre, el flasc\xc3\xb3 de tinta \xc3\xadndia, les fulles de paper, i ajustava la taula. I Matisse dibuixava, sense dir una paraula, sense donar la m\xc3\xa9s lleugera senyal d'agitaci\xc3\xb3, per\xc3\xb2, en la seva immobilitat, una lleu tensi\xc3\xb3\xe2\x80\x9d._NEWLINE_L\xc3\xaddia pren des del primer moment la iniciativa de recopilar en un \xc3\xa0lbum fotografies de les obres, juntament amb notes de Matisse. Enregistrar l'obra al final de cada sessi\xc3\xb3 permet al pintor avan\xc3\xa7ar o retrocedir sense por, amb la possibilitat de recuperar, amb ajuda de la fotografia, composicions o estats anteriors._NEWLINE_\xe2\x80\x9cA partir del moment en qu\xc3\xa8 havia comen\xc3\xa7at a posar per a ell regularment, jo tenia dret a una petita c\xc3\xb2pia de totes aquestes fotografies. Em vaig procurar un \xc3\xa0lbum i les col\xc2\xb7locava, esmentant la data i el t\xc3\xadtol de taller de l'obra que Matisse improvisava per diferenciar-los\xe2\x80\x9d Matisse regal\xc3\xa0 anualment dues obres a L\xc3\xaddia, entre les quals es troba un exemplar de cada llibre publicat, amb dedicat\xc3\xb2ries on es pot apreciar l'estimaci\xc3\xb3 de Matisse cap a L\xc3\xaddia i la seva absoluta depend\xc3\xa8ncia._NEWLINE_Totes les obres que Matisse dona a L\xc3\xaddia, o les que ella ha volgut tossudament comprar, seran objecte de donaci\xc3\xb3 als museus russos, per part de L\xc3\xaddia. Algunes d'aquestes donacions es fan en vida de Matisse, acompanyades de cordials cartes del pintor. Gr\xc3\xa0cies a Lydia, R\xc3\xbassia posseeix actualment una col\xc2\xb7lecci\xc3\xb3 i un fons documental excepcionals sobre Matisse: tot all\xc3\xb2 que Lydia va protegir, fins i tot guardat en secret, durant la seva vida._NEWLINE_El darrer dibuix de Matisse va ser a L\xc3\xaddia, l\xe2\x80\x991 de novembre de 1954. Henri Matisse moriria dos dies despr\xc3\xa9s, el 3 de novembre, a causa d\xe2\x80\x99una emb\xc3\xb2lia cerebral. L'endem\xc3\xa0 de la seva mort, L\xc3\xaddia donava l\xe2\x80\x99av\xc3\xads a la fam\xc3\xadlia legal de Matisse, que prepara el funeral, al qual ella no assistiria. Lydia va fer la maleta, la mateixa amb la qual havia arribat l'any 1932, i marxaria l'endem\xc3\xa0 de la mort de Matisse._NEWLINE_Un any m\xc3\xa9s tard, la familia de Matisse s\xe2\x80\x99apropa finalment a L\xc3\xaddia, per demanar-li acabar algunes obres inconcluses, concretament els d\xc3\xa9coupages. A canvi li ofereixen una escultura de Matisse, que L\xc3\xaddia novament donar\xc3\xa0 al Museu de l\xe2\x80\x99Hermitage, en 1971. En 1988, la fam\xc3\xadlia de l'artista encara la reclama com a \xc3\xbanica persona capa\xc3\xa7 i legitimada per reconstituir, encolant amb el m\xc3\xa8tode que utilitzaven Matisse i ella, els \xc2\xab\xc2\xa0\xc3\xa9l\xc3\xa9ments \xc3\xa9pars des deux panneaux Oc\xc3\xa9anie, le ciel et Oceanie, la mer.\xc2\xa0\xc2\xbb_NEWLINE_En 1985, L\xc3\xaddia, acabat de perdre el seu \xc3\xbaltim lligam familiar, s'apressa a trametre tot all\xc3\xb2 que sap de Matisse. Publica dos llibres com a testimoni del que passava en l\xe2\x80\x99estudi de Matisse i envia notes informatives a diferents membres de la fam\xc3\xadlia de Matisse. Tamb\xc3\xa9 escriu als museus per assegurar-se que tot all\xc3\xb2 que Matisse va dir no quedi ignorat. En una d'aquestes cartes que dirigeix a Pierre Matisse, fill del pintor, L\xc3\xaddia s'excusa: \xc2\xab\xc2\xa0Je n\xe2\x80\x99y peux rien\xc2\xa0: le Patron a fait de moi une sorte de perfectionniste, autrement dit, un casse-pieds\xc2\xa0\xc2\xbb\n_START_SECTION_\nL\xc3\xaddia D\xc3\xa9lektorkaia i Henri Matisse\n_START_PARAGRAPH_\nLydia D\xc3\xa9lectorskaya particip\xc3\xa0 en la realitzaci\xc3\xb3 de nombrosos quadres i va ser model en m\xc3\xa9s de 90 pintures i centenars de dibuixos. Despr\xc3\xa9s de la mort de Matisse es dedic\xc3\xa0 a trametre els seus coneixements sobre el pintor, cedint les seves obres o oferint les informacions complement\xc3\xa0ries necess\xc3\xa0ries. Va encolar els \xc3\xbaltims gouches d\xc3\xa9coup\xc3\xa9es de Matisse i public\xc3\xa0 dues obres fonamentals sobre el pintor franc\xc3\xa8s: L\xe2\x80\x99apparente facilit\xc3\xa9, Henri Matisse\xc2\xa0: peintures de 1935-1939, 1986, i, deu anys m\xc3\xa9s tard, Henri Matisse. Contre vents et mar\xc3\xa9es. Peinture et livres illustr\xc3\xa9s de 1939 \xc3\xa0 1943, 1996. En aquests dos llibres Lydia recull les fotografies preses dia a dia en l\xe2\x80\x99estudi de Matisse en acabar cada sessi\xc3\xb3 de treball; cronol\xc3\xb2gicament ordenades i acompanyades per notes de Matisse, restitueixen les etapes perdudes de cada obra, i permeten con\xc3\xa8ixer el recorregut de l\xe2\x80\x99autor, els problemes t\xc3\xa8cnics, les influ\xc3\xa8ncies i els canvis que van sofrir, i induir-ne les intencions de Matisse.    _NEWLINE_L\xc3\xaddia va ser tamb\xc3\xa9 la responsable de dirigir la creaci\xc3\xb3 del Mus\xc3\xa9e Matisse a Cateau-Cambr\xc3\xa9sis, poble natal de Matisse; la construcci\xc3\xb3 de la Chapelle du Rosaire de Saint Paul de Vence, i el muntatge de totes les exposicions dedicades a Matisse des de 1937, a Londres, Par\xc3\xads, Filad\xc3\xa8lfia, etc.  _NEWLINE_L\xc3\xaddia havia comen\xc3\xa7at com aide d\xe2\x80\x99atelier de Matisse, i en poc temps es demostra imprescindible pel pintor, el qual es separa de la seva dona el 1939 per viure amb L\xc3\xaddia durant 22 anys, amb una absoluta compenetraci\xc3\xb3. Cap dels dos manifest\xc3\xa0 clarament el car\xc3\xa0cter de la seva relaci\xc3\xb3 personal."